La Companyia Patrícia Pardo denúncia la capacitat torturadora de l'ésser humà a través de l'humor, el teatre i el circ amb La vaca que riu
13 d’abril 2021

La Companyia Patricia Pardo porta al Centre Cultural Mario Monreal de Sagunt la seua obra _La vaca que riu_, una producció per a tots els públics que combina el teatre amb l'humor i l'espectacle circense per a denunciar la capacitat torturadora que de vegades pot aconseguir l'ésser humà i contraposar-la a altres qualitats positives de les persones que es troben just en el pol oposat.

La funció, que tindrà una duració aproximada d'una hora i quart i es desenvoluparà en valencià, es representarà este dissabte, 17 d'abril, a partir de les 19.00 hores. Les entrades tenen un preu de 7 euros i es poden adquirir a través de la pàgina web de [Servientradas](https://www.servientradas.com/index.html) des de hui mateix.

Creativitat, delicadesa i cura. Poder, tortura i impunitat. Mitjançant el teatre i el circ, _La vaca que riu_ s'endinsa en la capacitat torturadora de l'ésser humà, concentrada i potenciada en posicions de poder o de control, al mateix temps que la contraposa a la capacitat de cuidar els altres. Es tracta d'un viatge per universos contraris: capacitat destructiva enfront de capacitat creativa; un espectacle de denúncia que ens posa davant de la mirada per a preguntar-nos qui som o qui podem arribar a ser.

La directora i dramaturga Patrícia Pardo crea un nou espectacle on contraposa l'humor del teatre i el circ amb colps de realitat, situant a l'espectador davant d'un espill. _La vaca que riu_ es convertix en una impactant producció que combina humor, circ i grans dosis de realitat, reveladora de la vigent tortura institucional.

L’obra, dirigida per l’escriptora teatral i _clown_ Patrícia Pardo va ser guardonada amb el Premi de les Arts Escèniques Valencianes 2020 al millor espectacle circense.

La representació, organitzada pel Departament de Cultura de l'Ajuntament de Sagunt, contemplarà totes les mesures de prevenció davant la pandèmia per part de l'organització. Estes precaucions seran, a més, d'obligat respecte i compliment també per part del públic.

 ​

  

![](/media/e0qaj2op/99c_vacariu.jpg)  
  

*   [](http://www.facebook.com/sharer.php?u=https://aytosagunto.es/va/actualitat/la-companyia-patricia-pardo-denuncia-la-capacitat-torturadora-de-l-esser-huma-a-traves-de-l-humor-el-teatre-i-el-circ-amb-la-vaca-que-riu/ "Facebook")
*   [](http://twitter.com/share?url=https://aytosagunto.es/va/actualitat/la-companyia-patricia-pardo-denuncia-la-capacitat-torturadora-de-l-esser-huma-a-traves-de-l-humor-el-teatre-i-el-circ-amb-la-vaca-que-riu/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-companyia-patricia-pardo-denuncia-la-capacitat-torturadora-de-l-esser-huma-a-traves-de-l-humor-el-teatre-i-el-circ-amb-la-vaca-que-riu/ "Linked In")
*   [](mailto:?body=https://aytosagunto.es/va/actualitat/la-companyia-patricia-pardo-denuncia-la-capacitat-torturadora-de-l-esser-huma-a-traves-de-l-humor-el-teatre-i-el-circ-amb-la-vaca-que-riu/)